TREFN YCHWANEGOL AR GYFER BEDYDDIO PLANT IFANC
Dim ond pan fydd plant ifanc yn cael eu bedyddio y mae’r gwasanaeth hwn i’w ddefnyddio.
1 Fel arfer mae’r Sacrament o Fedydd yn digwydd yn ystod addoliad cyhoeddus. Mae’n well os bydd yn dilyn y bregeth, ond mae’n bosib ei ddefnyddio cyn Gweinidogaeth y Gair.
2 Os oes canhwyllau i’w rhoi i’r rhai sy’n cael eu bedyddio, dylen nhw gael eu cynnau o’r Gannwyll Basg neu gannwyll gafodd ei chynnau ar ddechrau’r gwasanaeth.
3 Dylai gweddïau ar gyfer y rhai gafodd eu bedyddio a’u teuluoedd gael eu cynnwys yn y gweddïau o eiriolaeth.
4 Bydd y gweinidog yn gofalu bod rhieni bob plentyn gafodd ei fedyddio yn derbyn tystysgrif Bedydd yn ystod neu ar ôl y gwasanaeth.

1. Emyn
Y DATGANIAD

2 Mae Bedydd yn arwydd o gariad Duw.

Ynddo dan ni’n dathlu bywyd Crist gafodd ei roi droson ni,
yr Ysbryd Glân gafodd ei dywallt arnon ni,
a’r dŵr sy’n rhoi bywyd sy’n cael ei gynnig i ni.

Dan ni’n ymateb i eiriau a gorchymyn Iesu, wnaeth ddweud:
“Dw i wedi cael awdurdod llwyr i reoli popeth yn y nefoedd ac ar y ddaear.  Felly ewch i wneud pobl o bob gwlad yn ddisgyblion i mi, a’u bedyddio nhw fel arwydd eu bod nhw wedi dod i berthynas â’r Tad, a’r Mab a’r Ysbryd Glan. A dysgwch nhw i wneud popeth dw i wed’i ddweud wrthoch chi. Gallwch chi fod yn siŵr y bydda i gyda chi bob amser, nes byd diwedd y byd wedi dod.”
Mae’n bosib darllen rhannau eraill o’r ysgrythur (e.e. Actau 2:38-39, Eseia 43:1-2a, Eseciel 36:25a, 26a, Mathew 19:13-15, Rhufeiniaid 6:3-4, Titus 3:4-7, 1 Pedr 2:9.) Gallai y gweinidog roi geiriau eraill o gyflwyniad neu eglurhad.

Lle mae yna gyfeiriad yn y patrwm Cymraeg at ryw y plentyn mae’r patrwm benywaidd yn dod yn gyntaf, y gwrywaidd yn ail a’r lluosog yn drydydd. 



1. Mae’r gweinidog neu berson arall yn gofyn un ai:

A a B (A), dach chi isio i E gael ei bedyddio?  

NEU
             A a B (A), dach chi isio i E gael ei fedyddio? 
NEU
            A a B(A), dach chi isio i (E a E) gael eu bedyddio?
Ateb: Ydan /Ydw.
Heddiw felly dan ni’n croesawu E (E a E) i aelwyd Duw.
UN AI

Trwy ddod â E i’w bedyddio 
dan ni’n cadarnhau bod Duw yn ei charu hi   

NEU

Trwy ddod â E i’w fedyddio 
dan ni’n cadarnhau bod Duw yn ei garu o   

NEU

Trwy ddod â E a E i’w bedyddio
dan ni’n cadarnhau bod Duw yn eu caru nhw

ac yn cadarnhau ein gobaith ni yn addewid Duw i’r byd.

Y DIOLCHGARWCH UWCHBEN Y DŴR
4 Pawb sy’n medru sefyll i sefyll
Mae’r rhieni a’r rhieni bedydd yn dod at y bedyddfa efo’r sawl sy’n cael eu bedyddio. Lle mae’n bosib, dylai aelodau o’r teulu neu o’r eglwys fod â rhan mewn dod â dŵr i’r fedyddfa. Dylid tywallt y dŵr i’r fedyddfa.
Mae’r gweinidog yn sefyll wrth y fedyddfa ac yn dweud:
Dduw cariadus
diolch i ti am dy was Moses,
wnaeth arwain dy bobl di drwy ddŵr y Môr Coch
i ryddid yng Ngwlad yr Addewid.
Diolch i ti am dy Fab, Iesu,
sy wedi pasio trwy ddyfroedd dwfn marwolaeth
ac wedi agor ffordd achubiaeth i bawb.

Mae’r gweinidog yn gallu estyn ei dwylo/ei ddwylo dros y dŵr:
Tywallt dy Ysbryd Sanctaidd
fel y bydd y sawl sy’n derbyn bedydd
yn marw i bechod, yn cael eu codi gyda Christ
ac yn cael eu geni i fywyd newydd yn nheulu dy Eglwys di.
Dan ni’n gofyn hyn trwy Iesu Grist ein Harglwydd. Amen.

DATGANIAD O FFYDD
5 Mae’r bobl yn dal i sefyll.
Mae’r gweinidog yn gofyn i’r rhieni (a’r rhieni bedydd):
Ydych chi’n troi oddi wrth ddrygioni a phopeth sy’n gwadu Duw?
Ateb: Ydw, trwy ras Duw.  
Ydych chi’n troi at Dduw, gan drystio yn yr Arglwydd Iesu sy’n eich caru chi a’r plant yma, a thrystio yn yr Ysbryd Glân fydd yn dy helpu a’ch arwain chi?
Ateb: Ydw, trwy ras Duw.

6 Mae’r gweinidog yn dweud wrth bawb:
UN AI
Mewn geiriau sy wedi cael eu pasio i lawr drwy’r canrifoedd, dan ni’n datgan ffydd yr Eglwys. Mae’r geiriau hyn yn perthyn i bawb sy wedi dod at ei gilydd yn enw Iesu erioed. Dan ni’n rhannu ynddyn nhw heddiw.
Ydych chi’n credu yn Nuw y Tad ac yn ymddiried ynddo?
Dw i’n credu yn Nuw, y Tad hollbwerus,
crëwr y nefoedd a’r ddaear.

Ydych chi’n credu yn Nuw y Mab ac yn ymddiried ynddo?

Dw i’n credu yn Iesu Grist, unig Fab Duw, ein Harglwydd
gafodd ei genhedlu gan yr Ysbryd Glân,
gafodd ei eni o Mair Forwyn,
wnaeth ddiodde o dan Pontiws Peilat,
gafodd ei groeshoelio, wnaeth farw a chael ei gladdu;
aeth i lawr at y bobl sy’n farw.
Ar y trydydd dydd cododd yn ôl yn fyw;
aeth i fyny i’r nefoedd,
mae’n eistedd ar law dde y Tad,
a bydd o’n dod i farnu y bobl byw a’r bobl marw.

Ydych chi’n credu yn Nuw yr Ysbryd Glân ac yn ymddiried ynddo?

Dw i’n credu yn yr Ysbryd Glân,
yn yr Eglwys gatholig sanctaidd,
yng nghymundeb y seintiau,
ym maddeuant pechodau,
yn atgyfodiad y corff,
ac yn y bywyd sy’n para am byth. Amen
NEU
Ydych chi’n credu yn Nuw y Tad, tarddiad bywyd a phopeth sy’n bod ac yn ymddiried ynddo?
Ydan
Ydych chi’n credu yn Nuw y Mab, yr un wnaeth farw droson ni a dod yn ôl yn fyw ac yn ymddiried ynddo?
Ydan
Ydych chi’n credu yn Nuw yr Ysbryd Glân, yr un sy’n rhoi bywyd i bobl Dduw ac yn ymddiried ynddo?
Ydan
Dyma ffydd yr Eglwys.

Y BEDYDD
7 Mae’r gweinidog yn dweud wrth rieni bob plentyn
Pa enw dach chi wedi roi i’r plentyn yma?
Mae’r rhieni yn ymateb efo enw(au) bedydd y plentyn.

8 Mae’r gweinidog yn dweud wrth y rhai sy’n mynd i gael eu bedyddio:
E ac E (E)
er dy fwyn di daeth Iesu Grist i’r byd;
er dy fwyn di wnaeth o fyw a dangos cariad Duw ;
er dy fwyn di wnaeth o ddiodde marwolaeth ar y groes;
er dy fwyn di wnaeth o orchfygu marwolaeth,
a codi i fywyd newydd;
er dy fwyn di, mae o’n gweddïo ar law dde Duw:
hyn i gyd er dy fwyn di
cyn oeddet ti’n medru gwybod dim ohono.
Yn dy Fedydd, mae gair yr Ysgrythur yn cael ei gyflawni:
“Dan ni’n caru’n gilydd am fod Duw wedi’n caru ni gyntaf.”

9 Gyda’r plentyn yn ei b/freichiau mae’r gweinidog yn tywallt digon o ddŵr ar ben y plentyn neu yn dipio’r plentyn yn y dŵr tair gwaith, gan sôn am bob Person yn y Drindod Sanctaidd:

E dw i’n dy fedyddio di
Yn enw’r Tad
a’r Mab
a’r Ysbryd Glân. Amen.

Mae’r gweinidog yn dweud wrth yr un gafodd ei fedyddio:
E a E (E)  gyda gorfoledd a diolchgarwch dan ni’n dy groesawu di i mewn i Eglwys Crist i rannu efo ni ym mywyd a gweinidogaeth Crist.

Mae’r gweinidog yn gallu gwahodd y gynulleidfa i guro dwylo.

Mae’r gweinidog yn gwneud arwydd y groes ar dalcen bob plentyn gafodd ei fedyddio gan ddeud:

E dw i’n rhoi arwydd y groes, arwydd Crist, arnat ti.

10 Mae’r bobl yn eistedd.

Mae’n bosib rhoi cannwyll wedi ei chynnau i rieni neu rieni bedydd bob plentyn. Dylai’r gannwyll aros wedi cynnau yn ystod y gweddïau a’r addewidion sy’n dilyn.

Mae’r gweinidog neu rywun o’r eglwys leol yn dweud wrth y plant:
E ac E (E),
derbynia’r golau yma,
achos rwyt ti’n perthyn i Grist, Golau’r byd.

Crist ydy dy Olau a dy ffordd.
Cerdda yn ffordd Crist.

11 Pawb i ddweud neu ganu:

Boed i’r Arglwydd dy fendithio di a dy gadw di;
Boed i’r Arglwydd lewyrchu ei wyneb arnat ti 
a bod yn raslon wrthat ti
Boed i’r Arglwydd edrych yn garedig arnat ti 
a rhoi heddwch i ti. Amen.

ADDEWIDION Y BEDYDD
12 Mae’r rhieni (a’r rhieni bedydd) yn sefyll.
Mae’r gweinidog yn dweud wrth y rhieni:
O’r dydd yma bydd gan E ac E (E) gartref
yn y gymuned Gristnogol,
a bydd yna bob amser le iddyn nhw 
yng nghartref Duw.

Wnewch chi ddweud wrthyn nhw am heddiw,
a datgelu iddyn nhw y trysor maen nhw wedi ei dderbyn
fel y byddan nhw’n gwybod eu bod nhw wedi eu bedyddio, 
ac felly yn tyfu yng Nghrist
ac yn ymateb eu hunain mewn ffydd a chariad?
[bookmark: _Hlk159480964]
Mi wnawn ni, efo help Duw.

[bookmark: _Hlk165636967][bookmark: _Hlk165637003]Wnewch chi roi esiampl Gristnogol i’r plentyn
fel y bydd hi trwy eich gweddïau, eich geiriau a’ch gweithredoedd 
yn dysgu ffordd Crist?

NEU

Wnewch chi roi esiampl Gristnogol i’r plentyn
fel y bydd o trwy eich gweddïau, eich geiriau a’ch gweithredoedd 
yn dysgu ffordd Crist?

NEU

Wnewch chi roi esiampl Gristnogol i’r plentyn
[bookmark: _GoBack]fel y byddan nhw trwy eich gweddïau, eich geiriau a’ch gweithredoedd 
yn dysgu ffordd Crist?

Mi wnawn ni, efo help Duw.

13 Os oes rhieni bedydd, mae’r gweinidog yn dweud wrthyn nhw:
C a D (C),
wnewch chi helpu’r rhieni i ofalu am E ac E (E)
a’u magu nhw yn y ffydd Gristnogol? 
[bookmark: _Hlk159697851]Mi wnawn ni, efo help Duw.

ADDEWID Y BOBL
14 Mae’r gweinidog yn dweud wrth y bobl:
Aelodau Corff Crist, dan ni’n llawenhau bod E ac E (E) wedi cael eu bedyddio. Dan ni’n cael
ein galw i rannu ym mywyd yr Eglwys o addoli a gwasanaethu.
Wnewch chi fod yn eglwys sy’n eu helpu yn eu ffydd, yn eu cynnal mewn gweddi ac yn eu hannog i wneud cymwynas ac i wasanaethu fel Cristion? 
Mi wnawn ni, efo help Duw.

15 Mae’r bobl yn eistedd.
Mae’n bosib cyflwyno Beibl neu lyfr arall.
Mae’n bosib cyflwyno tystysgrif Bedydd.

16 Mae’r gweinidog yn dweud:
Gadewch i ni weddïo.
Duw gras a bywyd,
yn dy gariad rwyt ti wedi
rhoi lle i ni ynghanol dy bobl;
cadw ni’n ffyddlon i’n bedydd,
a pharatoa ni ar gyfer y dydd gogoneddus
pan fydd yr holl greadigaeth yn cael ei wneud yn berffaith
yn dy Fab ein Hachubydd Iesu Grist. Amen.

17 Gweddi’r Arglwydd, os nad yw’n cael ei ddweud ar ryw adeg arall yn y gwasanaeth.
UN AI
Dan ni’n dweud efo’n gilydd y weddi roddodd Iesu i ni.
Ein Tad yn y nefoedd, 
sancteiddier dy enw, 
deled dy deyrnas, 
gwneler dy ewyllys, 
ar y ddaear fel yn y nef. 
Dyro inni heddiw ein bara beunyddiol; 
a maddau inni ein troseddau, 
fel yr ŷm ni wedi maddau i’r rhai a droseddodd yn ein herbyn; 
a phaid â’n dwyn i brawf, 
ond gwared ni rhag yr Un drwg. 
Canys eiddot ti yw’r deyrnas, a’r gallu
a’r gogoniant am byth. Amen.

NEU 
Fel gwnaeth ein Hachubwr ddysgu ei ddilynwyr, dan ni’n gweddïo:
Ein Tad, yr hwn wyt yn y nefoedd,
sancteiddier dy Enw:
deled dy deyrnas;
gwneler dy ewyllys;
megis yn y nef, felly ar y ddaear hefyd.
Dyro i ni heddiw ein bara beunyddiol.
A maddau i ni ein dyledion,
fel y maddeuwn ninnau i’n dyledwyr.
Ac nac arwain ni i brofedigaeth;
eithr gwared ni rhag drwg.
Canys eiddot ti yw’r deyrnas, 
a’r nerth a’r gogoniant,
yn oes oesoedd. Amen.


[NEU dyma Gweddi’r Arglwydd o beibl.net Efengyl  Mathew] 

Ein Tad sydd yn y nefoedd,
dan ni eisiau i dy enw di gael ei anrhydeddu.
Dan ni eisiau i ti ddod i deyrnasu,
ac i’r cwbl sy’n dda yn dy olwg di
ddigwydd yma ar y ddaear fel mae’n digwydd yn y nefoedd.
Rho i ni ddigon o fwyd i’n cadw ni’n fyw am heddiw.
Maddau i ni am bob dyled i ti
yn union fel dan ni’n maddau i’r rhai sy mewn dyled i ni.
Cadw ni rhag syrthio pan fyddwn ni’n cael ein profi, ac achub ni o afael y drwg.
Achos ti biau’r deyrnas, a’r pŵer a’r gogoniant rŵan ac am byth. Amen.

18 Emyn
Mae’r rhai sydd newydd eu bedyddio yn mynd yn ôl i’w seddi.  Mae’n bosibl diffodd y gannwyll.

19 Mae’r gwasanaeth yn mynd yn ei flaen.

Yr Eglwys Fethodistaidd"




